送絅齋李監丞赴湖南提舉
作者：樂雷發
朝代：宋

paragraphs: 吏統久已紊，使選匪易爲。
蝎虺何蓁蓁，鴻雁何纍纍。
持節豈不多，曠職苟所私。
緬懷紫陽翁，昔使東浙湄。
陳臬糾官邪，揚仁蘇民疲。
茲道有先後，哲儒昭令規。
絅齋寄瀟牧，那懋灼帝知。
勵廉肅寮寀，反稅驩鄉耆。
所學藴淵道，寬嚴權理宜。
茲總全楚境，歌此皇華詩。
位穹民言邈，壤廣吏蠹滋。
問俗職所重，簡僚乃政基。
視聽貴遠周，細微在可遺。
攬轡戒前路，豈爲好爵縻。
揆予忝英盼，懷德念別離。
別離果何念，康濟乃所期。
懿茲遠大業，肇此咨度時。
勗哉振英采，慰我湘民思。